Document ID: 32009D0536

NÕUKOGU OTSUS,
7. juuli 2009,
liikmesriikide tööhõivepoliitika suuniste kohta
(2009/536/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut ja eriti selle artikli 128 lõiget 2,
võttes arvesse komisjoni ettepanekut,
võttes arvesse Euroopa Parlamendi arvamust (1),
võttes arvesse Euroopa Majandus- ja Sotsiaalkomitee arvamust (2),
olles konsulteerinud Regioonide Komiteega,
võttes arvesse tööhõivekomitee arvamust,
ning arvestades järgmist:
(1)
2005. aastal uuendatud Lissaboni strateegias rõhutatakse majanduskasvu ja tööhõive tähtsust. Euroopa tööhõivestrateegia tööhõivesuunised ja majanduspoliitika üldsuunised on vastu võetud ühtse paketina, kusjuures Euroopa tööhõivestrateegial on Lissaboni strateegia tööhõive ja tööturu alaste eesmärkide rakendamisel juhtiv roll.
(2)
Ühises tööhõivearuandes esitatud liikmesriikide riiklike reformikavade analüüs näitab, et liikmesriigid peaksid jätkuvalt tegema jõupingutusi, et parandada olukorda järgmistes prioriteetsetes valdkondades: tuua rohkem inimesi tööturule ning neid seal hoida, suurendada tööjõu pakkumist ja ajakohastada sotsiaalkaitsesüsteeme; parandada töötajate ja ettevõtjate kohanemisvõimet ning suurendada hariduse ja oskuste parandamise kaudu investeeringuid inimkapitali.
(3)
Võttes arvesse käesolevat majanduskriisi, peaksid suunised olema ka vahendiks aktuaalsete töötuse ja sotsiaalse tõrjutusega seotud probleemide lahendamiseks. Esmaste poliitiliste eesmärkide hulka kuulub ühtse turvalise paindlikkuse poliitika, et lihtsustada tööturule tulekut, viia pakkumine vastavusse tööturu vajadustega ning ajakohastada kutseoskusi.
(4)
Riiklike reformikavade komisjonipoolset analüüsi silmas pidades tuleks keskenduda reformikavade tõhusale ja õigeaegsele rakendamisele, pöörates erilist tähelepanu kokkulepitud eesmärkide ja sihttasemete saavutamisele ning sotsiaalpartnerite kaasamisele.
(5)
2008. aastal võeti tööhõivesuunised vastu kehtivusega kolm aastat, mille jooksul nende ajakohastamine peaks olema rangelt piiratud.
(6)
Liikmesriigid peaksid uurima Euroopa Sotsiaalfondi vahendite kasutamise võimalusi tööhõivesuuniste rakendamisel.
(7)
Arvestades suuniste paketi ühtsust, peaksid liikmesriigid täielikult rakendama majanduspoliitika üldsuuniseid,
ON VASTU VÕTNUD KÄESOLEVA OTSUSE:
Artikkel 1
Nõukogu 15. juuli 2008. aasta otsuse 2008/618/EÜ (liikmesriikide tööhõivepoliitika suuniste kohta) (3) lisas esitatud liikmesriikide tööhõivepoliitika suunised jäävad kehtima ka 2009. aastal ning liikmesriigid võtavad neid oma tööhõivepoliitikas arvesse.
Artikkel 2
Käesolev otsus on adresseeritud liikmesriikidele.
Brüssel, 7. juulil 2009

Labels: 0
4
9
15